《胡伯晖有诗训豚犬辈次韵以广其意》
宋代·许及之

金风著幕惊新秋，银河摇落光飞浮。天籁既息虫声啾，书生白发不解愁。

挑灯夜诵疾于流，人生在勤业箕裘。少不努力进厥修，老将噬脐孰怨尤。

悠悠天壤卑微休，安得独叹命不犹。昔人忘食兼忘忧，何适非学息与游。

道不敢径川不游，朝吟暮讽夜校雠。至理渐渍如膏油，好处心会非力求。

不特祇为科第谋，正使积书如邺侯。手尚不触读岂周，张口云雾正自羞。

学与不学人焉廋，汝曹曾念及此不。贤师学到无全牛，乃翁为汝相延留。

一官为援乏蚍蝣，欲糊汝口违松楸。敢辞折腰向督邮，赋归无地堪耕收。

勉旃汲古到索丘，困来时复揩双眸。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。